**Javna** **agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) **objavlja**

**Javni razpis za sofinanciranje izdaje izvirnih slikanic in stripov**

**slovenskih avtorjev za otroke in mladino za leto 2025**

 **(v nadaljevanju:** **JR2–ISS–2025)**

**1. Naziv in sedež naročnika**

Javna agencija za knjigo Republike Slovenije, Metelkova 2b, 1000 Ljubljana.

**2. Predmet in cilji javnega razpisa**

Predmet javnega razpisa je sofinanciranje izdaje izvirnih slikanic in stripov za otroke in mladino slovenskih avtorjev.

JAK bo knjižne projekte na področju tega javnega razpisa podpirala v skladu z naslednjimi dolgoročnimi cilji in vsebinskimi usmeritvami:

* + podpora izdajanju kakovostnih izvirnih slikanic in stripov za otroke in mladino slovenskih avtorjev v slovenščini;
	+ podpora razvoju bralne kulture in družinskemu branju;
	+ promocija in uveljavljanje izvirnih slikanic in stripov za otroke in mladino slovenskih avtorjev doma in v tujini..

JAK bo sofinancirala predvidoma največ (7) slikanic in stripov.

Posamezni prijavitelj lahko prijavi **največ en (1) knjižni projekt slikanice ali stripa.**

V razpisu uporabljeni in zapisani izrazi v slovnični obliki za moški spol se uporabljajo kot nevtralni.

**3. Vsebinska opredelitev razpisnega področja in pomen izrazov**

V okviru razpisa bodo sofinancirani izvirne slovenske slikanice in izvirni slovenski stripi, ki so namenjeni otrokom in mladini, njihovi izdajatelji pa zagotavljajo kakovost, visoko dostopnost in ustrezno promocijo slikanic/stripov.

Za sredstva na javnem razpisu prijavitelji **ne morejo kandidirati** s pobarvankami, učbeniki, delovnimi zvezki in drugimi pedagoškimi gradivi.

**3.1 Pomen izrazov**

Podpora kulturnim projektom je oblika javnega financiranja, ki je namenjena temu, da se omogoči izvedba posamičnih kulturnih aktivnosti, ki so v javnem interesu.

**Upravičene osebe** so pravne osebe zasebnega prava, registrirane za izdajanje knjig v Sloveniji ali zamejstvu, ki že delujejo na področju razpisa in izpolnjujejo splošne in posebne pogoje za sodelovanje na razpisu. Glede na osnovno dejavnost niso izobraževalne, znanstvene ali vzgojno-izobraževalne institucije oziroma so organizacije, katerih temeljni namen je založniška dejavnost.

**4. Okvirna vrednost javnega razpisa JR2–ISS–2025, izvedba postopkov sofinanciranja, obdobje za porabo dodeljenih sredstev ter poročanje o izvedbi knjižnega projekta**

Okvirna vrednost javnega razpisa JR2–ISS–2025 za leto 2025 znaša predvidoma **42.000,00 EUR**.

Sredstva, dodeljena v okviru tega razpisa, morajo biti porabljena v letu 2025 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK si pridržuje pravico, da ne razdeli vseh okvirno določenih sredstev tega javnega razpisa.

JAK bo v prvi fazi izvedbe javnega razpisa preverila izpolnjevanje razpisnih pogojev prijaviteljev, v drugi fazi bo strokovna komisija vloge prijaviteljev ovrednotila po razpisnih kriterijih, nato bo JAK izdala odločbe o izboru in višini sofinanciranja za leto 2025 za sprejete izvirne slikanice/stripe za otroke in mladino.

**4.1 Sprememba, prekinitev ali odstop od sofinanciranja, vračilo javnih sredstev**

Izvajalec mora vse obdobje trajanja razpisa v letu 2025 izpolnjevati splošne in posebne pogoje razpisa.

V primeru objektivnih sprememb, ki vplivajo na izpolnjevanje pogodbenih obveznosti v letu 2025, bo z izvajalcem lahko sklenjen aneks k osnovni pogodbi, v primeru odpovedi izdaje posameznih slikanic ali stripov s strani izvajalca mora izvajalec priložiti izjavo avtorja/ilustratorja, da je seznanjen z odpovedjo.

V primeru utemeljenih prošenj za podaljšanje roka za izdajo slikanice ali stripa, vključenega v pogodbo o sofinanciranju za leto 2025, se bodo aneksi sklepali največ do 31. marca 2026. V primeru neizpolnitve obveznosti iz aneksa do navedenega roka bodo izvajalci vrnili sredstva, dodeljena posamezni slikanici ali stripu.

Če JAK na podlagi rednega ali izrednega nadzora sofinanciranega knjižnega projekta izvirne slikanice/stripa ugotovi, da izbrani knjižni projekt v celoti ali delno ni bil izveden, da je bila izvedba knjižnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški knjižnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju knjižnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu izbranega knjižnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdanih odločb izda nadomestne odločbe, s katerimi ustrezno spremeni odločitev o sofinanciranju knjižnih projektov oziroma spremeni ali prekine že sklenjene pogodbe o sofinanciranju knjižnih projektov.

Če se obseg sredstev JAK poveča, lahko JAK v primeru že zaključene izbire projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbi projektov ali pa odobri financiranje projektov, ki so bili uvrščeni na rezervno listo.

Vsa tveganja pri izvajanju knjižnega projekta pred izdajo odločbe in podpisom pogodbe o sofinanciranju izbranega knjižnega projekta nosi njegov izvajalec.

**5. Upravičeni stroški in finančna uravnoteženost prijavljenega kulturnega projekta**

Prijava na razpis mora vključevati načrtovano finančno konstrukcijo kulturnega projekta, ki prikazuje vse prihodke in odhodke, nujno potrebne za izvedbo prijavljenega projekta. Predstavljena finančna konstrukcija mora biti uravnotežena (prihodki = odhodki), realna in dovolj podrobna, da omogoča identifikacijo, spremljavo in nadzor prijavljenega projekta.

**Upravičeni stroški za sofinanciranje s strani JAK** so tisti stroški, ki:

* izhajajo iz predmeta pogodbe,
* so nujno potrebni za kakovostno izvedbo (so)financiranega projekta in so vezani na izvedbo projekta,
* nastanejo izključno za namen realizacije (so)financiranega projekta in se lahko v celoti pripišejo temu projektu,
* so opredeljeni v prijavi prijavitelja,
* so razumni in utemeljeni ter skladni z načeli dobrega finančnega poslovanja, zlasti glede cenovne primernosti in stroškovne učinkovitosti,
* so dejansko nastali izvajalcu,
* temeljijo na verodostojnih knjigovodskih in drugih listinah, so evidentirani na računih izvajalca v skladu z veljavnimi računovodskimi načeli in so opredeljeni v skladu z zahtevami obstoječe zakonodaje,
* so izkazani s preverljivimi dokazili (računi, pogodbe, potrdila o izvedenih plačilih in druga obračunska dokumentacija),
* niso in ne bodo sočasno financirani od drugih sofinancerjev projekta (dvojno financiranje).

Kot upravičeni stroški se priznajo vrednosti stroškov, izkazane na računu, brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

JAK v letu 2025 sofinancira le upravičene stroške, ki so nastali od 1. 1. 2025 dalje, razen stroškov odkupa avtorskih pravic prijavljenega kulturnega projekta.

Če bo JAK ugotovila, da je upravičenec prejel sredstva oziroma so mu bila odobrena za isti projekt in isti namen tudi iz drugih virov, se pogodba o sofinanciranju razdre, JAK pa od prijavitelja zahteva povrnitev vseh neupravičeno prejetih sredstev s pripadajočimi obrestmi od dneva nakazila do dneva vračila sredstev.

**5.1. Upravičeni stroški za izdajo slikanice ali stripa**

JAK bo izbranim založnikom izvirne slikanice/stripa za otroke in mladino sofinancirala naslednje upravičene stroške:

sklop A: stroški avtorskega dela (avtorji besedil, avtorji ilustracij/stripa, avtorji uvodnih/spremnih besedil, odkup avtorskih pravic, lektorji, korektorji ipd.),

sklop B: tiskarska priprava (oblikovanje naslovnice, prelom) in tisk;

sklop C: splošni stroški, projektni materialni stroški, stroški dela založnika in stroški promocije doma (promocijski materiali, knjigotrško-promocijske aktivnosti ipd.) in v tujini (priprava vzorčnega prevoda/izvoda prijavljene izvirne slikanice ali stripa v tujem jeziku idr.).

Najvišji znesek sofinanciranja je 5.000,00 EUR oz. največ 70 % upravičenih stroškov za izvirno slovensko slikanico ter 6.000,00 EUR oz. največ 70 % upravičenih stroškov za izvirni slovenski strip.

Prijavitelj projekta izdaje slikanice ali stripa, ki bo izbran v sofinanciranje in s katerim bo sklenjena pogodba o sofinanciranju in izdaji slikanice ali stripa v letu 2025, **bo moral za** **avtorja besedila slikanice ali stripa zagotoviti pavšal najmanj 900,00 EUR bruto za prvo naklado/izdajo.**

Prijavitelj projekta izdaje slikanice ali stripa, ki bo izbran v sofinanciranje in s katerim bo sklenjena pogodba o sofinanciranju in izdaji slikanice ali stripa, bo moral vse upravičene stroške, ki jih bo uveljavljal v okviru zahtevka za izplačilo ter končnega vsebinskega in finančnega poročila, izkazati **z dokazili o nastanku stroška in potrdili o plačilu stroška (potrdila o izvedenih plačilih).**

Kot dokazilo o nastanku upravičenega stroška je **pri stroških avtorskega dela** potrebno priložiti sklenjene pogodbe/anekse z avtorji in potrdilo o plačilu tega stroška.

Pri stroških **tiskarske priprave in tiska š**tejejo kot dokazila o nastanku stroška kopije prejetih računov o opravljenih storitvah, ter dokazila o plačilu teh storitev.

**Splošni stroški založnika** so stroški izvajalca kulturnega projekta, ki se jih ne da vezati le na izvedbo projekta (npr. najemnine prostorov, računovodstvo, pisarniški material, ogrevanje, elektrika, voda, telefon, internet, spletna stran …) in so nujni za izvedbo kulturnega projekta izdaje slikanice ali stripa.

**Stroški dela** založnika so stroški, nastali z izplačilom dohodka osebam, ki imajo z izvajalcem kulturnega projekta sklenjeno delovno razmerje na podlagi pogodbe o zaposlitvi ali sklenjeno pogodbo o letnem sodelovanju. Kot potrdila o izvedenih plačilih pri stroških zaposlenih in pogodbenih sodelavcev štejejo izpiski bančnih računov, iz katerih so razvidna nakazila plač/izplačil zaposlenim in pogodbenikom ter plačila davkov in prispevkov.

Pri **stroških drugih storitev**, ki so neposredno povezane s projektom (promocija in projektni materialni stroški), kot potrdila o izvedenih plačilih štejejo izpiski bančnih računov, iz katerih so razvidna plačila računov in nakazila honorarjev/plačilo študentskega dela skupaj z davki in prispevki ter druga ustrezna potrdila o izvedenih plačilih. Priložiti je potrebno tudi dokazila o nastanku stroška (računi, napotnice…)

Za vsak strošek, pri katerem JAK ob pregledu zahtevka za izplačilo ne najde neposredne povezave med nastankom stroška in izvedbo kulturnega projekta, oziroma ugotovi, da nastali strošek ni povezan z izvedbo kulturnega projekta ne glede na to, ali ta strošek dejansko obstaja, lahko JAK od prejemnika sredstev zahteva dodatna pojasnila ali izjave, ki dokazujejo nastanek stroška za izvedbo projekta.

**5.2. Neupravičeni stroški:**

* plače zaposlenih, ki se financirajo iz državnega ali občinskega proračuna,
* nakup osnovne opreme,
* stroški investicijskega vzdrževanja,
* alkoholne pijače, tobačni izdelki.

**6. Pogoji za sodelovanje na javnem razpisu JR2–ISS–2025**

Prijavitelji morajo izpolnjevati naslednje pogoje:

* da so pravna oseba zasebnega prava, ki je najmanj tri (3) leta registrirana za izdajanje knjig v Sloveniji ali zamejstvu;
* da v primeru, ko so bili izbrani v sofinanciranje na razpisih Ministrstva za kulturo RS, drugih ministrstev in lokalnih skupnosti, na tem razpisu ne morejo biti sofinancirani z istimi upravičenimi stroški – prepoved dvojnega financiranja istih stroškov;
* da imajo izpolnjene vse pogodbene obveznosti oziroma urejena medsebojna razmerja z JAK, v kolikor so v obdobju 2023–2024 sodelovali z JAK na naslednjih razpisih za izdajo knjig: JR10-KNJIŽNI PROGRAM–2020–2023 in JR10-KNJIŽNI PROGRAM–2024–2027, JR3–KNJIGA–2022–2023, področje Izdaja knjig; JR3–KNJIGA–2024–2025, področje Izdaja knjig JR2–VKP–2022–2024, JR7–ISS–2022, JR3–ISS–2023 in JR2-ISS-2024 (podlaga za ugotovitev izpolnjevanja pogodbenih obveznosti je dokumentacija JAK, pogoj ne velja za nove prijavitelje);
* da so v obdobju 2022-2025 izdali vsaj tri (3) slikanice in/ali stripe za otroke in mladino v slovenskem jeziku, od tega vsaj eno izvirno slikanico ali strip slovenskih avtorjev;
* da za leto 2025 prijavljajo knjižni projekt izdaje izvirne slikanice ali stripa za otroke in mladino slovenskih avtorjev, ki še ni izšel do zaključka razpisnega roka,
* da ne prijavljajo knjižnih projektov slikanic ali stripov, kjer gre za ponovno sodelovanje istih avtorjev in ilustratorjev v enem knjižnem delu in so vključeni v sofinanciranje v pogodbah za leto 2024 na razpisih JR10-KNJIŽNI PROGRAM-2024-2027, JR3-KNJIGA-2024-2025, Izdaja knjig in JR2-ISS-2024, ali projektov, prijavljenih v knjižnih programih za leto 2025 na razpisu JR10-KNJIŽNI PROGRAM–2024–2027;
* da na razpis prijavljajo eno (1) izvirno slikanico ali strip za otroke in mladino;
* da je zaprošeni najvišji znesek sofinanciranja največ 5.000,00 EUR oz. največ 70 % upravičenih stroškov za izvirno slikanico in največ 6.000 EUR oz. največ 70 % upravičenih stroškov za izvirni strip;
* da za isti kulturni projekt izdaje slikanice ali stripa (v celoti ali delu) poda vlogo le en prijavitelj;
* da se z istim kulturnim projektom izdaje slikanice ali stripa (v celoti ali delu) na razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno z 2. in 3. točko besedila razpisa,
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 9, 10., 11. in 12. točke besedila tega razpisa;
* da je vloga v celoti napisana v slovenskem jeziku.

Prijavitelj poda izjavo o izpolnjevanju pogojev na prijavnem obrazcu.

Za sredstva na javnem razpisu prijavitelji **ne morejo kandidirati** s pobarvankami, učbeniki, delovnimi zvezki in drugimi pedagoškimi gradivi.

**7. Kriteriji za ocenjevanje vlog**

|  |  |  |
| --- | --- | --- |
| **Zap. št.** | **Razpisni kriteriji/merila**  | **Možno št. točk** |
| 1. | Reference in izkušnje založbe, urednika in likovnega urednika pri izdajanju slikanic in/ali stripov(brez referenc – 0 točk; manj referenc – 1 točka; dobre reference – 2–3 točke; prav dobre reference – 4 točke; odlične reference – 5 točk | **5** |
| 2. | Predstavitev tematike in vsebine slikanice ali stripa za otroke in mladino ter predstavitev načrtovane izvedbe (format, tipična stran, tipografija)(neustrezno – 0 točk; šibko – 1–2 točki; dobro – 3–6 točk; zelo dobro – 7–10 točk; odlično – 11-12 točk) | **12** |
| 3.  | Reference avtorja besedila(brez referenc – 0 točk; manj referenc – 1 točka; dobre reference – 2–3 točke; prav dobre reference – 4 točke; odlične reference – 5 točk | **5** |
| 4. | Reference ilustratorja/risarja stripa (brez referenc – 0 točk; manj referenc – 1 točka; dobre reference – 2–3 točke; prav dobre reference – 4 točke; odlične reference – 5 točk | **5** |
| 5. | Načrt promocije in prodaje slikanice ali stripa(neustrezen – 0 točk; šibek – 1 točka; dober – 2 točke; odličen –3 točke) | **3** |
|  | Skupno število točk | **30** |

**8. Pomen izrazov, uporaba in razlaga kriterijev, postopek izbire in določitev višine sofinanciranja kulturnega projekta izdaje slikanice ali stripa**

**Reference založbe** pomenijo kakovost doslej izdanih slikanic ali stripov, prejete nagrade in nominacije za nagrade za slikanice/stripe založbe, vidnost in prepoznavnost založbe in njenih slikaniških ali stripovskih izdaj v javnosti.

**Reference urednika in likovnega urednika** pomenijo vidnost in prepoznavnost urednikov v javnosti, inovativnost pri izbiri projektov (vključevanje novih vsebin, odkrivanje in razvijanje novih kakovostnih avtorjev, ilustratorjev, oblikovalcev ...).

**Predstavitev tematike in vsebine slikanice ali stripa za otroke in mladino ter predstavitev načrtovane izvedbe projekta** pomeni način predstavitve prijavljene slikanice/stripa, celosten pristop k predstavitvi tematike, ujemanje tematike z oblikovno podobo ter ustrezno postavitvijo teksta in izbiro formata.

**Pojem reference avtorja besedila in ilustratorja/risarja stripa** pomeni, da avtorji in ilustratorji/risarji izkazujejo ustrezne kompetence, dosežke, ki zagotavljajo profesionalno realizacijo kulturnega projekta izdaje slikanice ali stripa ter so prepoznavni na področju slikaniških ali stripovskih izdaj. Poleg tega pomeni, da so avtorji in ilustratorji/risarji izbrani skladno s težnjo ujemanja vizualne podobe in besedilnega dela, kakovostno oblikovanje in postavitev teksta, ki korespondira z vsebino in žanrom.

**Načrt promocije in prodaje slikanice ali stripa** pomeni, da ima prijavitelj urejeno distribucijo, da je prisoten na knjižnih sejmih, da ima redne dejavnosti za informiranje javnosti, da jasno opredeljuje uporabo različnih komunikacijskih kanalov in orodij ter navezavo na ciljne skupine bralcev, skladno z naravo izdaje slikanice ali stripa, da je založba prisotna na strokovnih srečanjih in drugih dogodkih doma in v tujini, da predvideva pripravo vzorčnih prevodov in/ali drugih gradiv za prodajo avtorskih pravic v tujino.

Prijave bo po ocenjevalnih kriterijih vrednotila pristojna strokovna komisija JAK.

Razpisni kriteriji so ovrednoteni s točkami, pri čemer je pri posameznem kriteriju navedeno najvišje možno število točk. Izbrani bodo tisti knjižni projekti izvirne slikanice/stripa za otroke in mladino, ki bodo v postopku vrednotenja po kriterijih ocenjeni višje. Najvišje možno število prejetih točk je 30 točk, financirani pa so lahko knjižni projekti, ki prejmejo najmanj 25 točk.

Končna višina odobrenih sredstev za knjižni projekt izdaje slikanice ali stripa je odvisna od obsega, načrtovane izvedbe in finančne zahtevnosti projekta ter sredstev, ki so namenjena razpisu, ne presega pa 6.000,00 eur na projekt.

V primeru, da skupni znesek sofinanciranja projektov izvirne slikanice in stripa, ki so presegli minimalni prag, preseže znesek razpisanih sredstev, bodo sredstva dodeljena projektom, ki so pri ocenjevanju prejeli več točk, projekti, ki bodo dosegli minimalni prag točk, pa bodo uvrščeni na rezervno listo po vrstnem redu, glede na število točk, in financirani v primeru odpovedi katerega od projektov ali v primeru povišanja sredstev na področju knjige.

**9. Razpisni rok in način oddaje vlog**

Prijavitelji morajo vlogo oz. razpisne obrazce izpolniti s prijavo v spletno aplikacijo, ki je objavljena na naslovu [https://jakrs.e-razpisi.si](https://jakrs.e-razpisi.si/), povezava do nje pa tudi na naslovu <http://www.jakrs.si/javni-razpisi-in-pozivi/>, na obeh naslovih so tudi podrobnejša navodila za uporabo aplikacije in izpolnjevanje vloge.

Po končanem izpolnjevanju in oddaji vloge v spletni aplikaciji morajo prijavitelji **vlogo natisniti, žigosati in lastnoročno podpisati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti **izpolnjeno vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana**.

Prijava je vložena pravočasno, če jo JAK prejme **v spletni aplikaciji in natisnjeni obliki**, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje poštne pošiljke.

Vlogo je potrebno oddati **v zaprti kuverti in na sprednji strani kuverte nalepiti obrazec s črtno kodo, ki ga ob tiskanju vloge določi spletna aplikacija**.

**Rok** za zbiranje vlog prične teči na dan **objave** javnega razpisa JR2–ISS–2025 v Uradnem listu RS **17. 1. 2025** inna spletni strani JAK<https://jakrs.e-razpisi.si> ter **traja do** izteka zadnjega dne roka za oddajo vlog, ki je **17. 2. 2025.**

**10. Izpolnjevanje razpisnih pogojev, način obravnavanja vlog in odločanje o izboru**

Izpolnjevanje razpisnih pogojev ugotavlja komisija za odpiranje vlog, ki jo izmed zaposlenih na JAK imenuje direktorica JAK.

Vloge, ki ne bodo izpolnjene v celoti, na originalnih, datiranih in podpisanih prijavnih obrazcih in ki ne bodo v celoti oddane tako v aplikaciji kot v fizični obliki oz. ne bodo izpolnjene v skladu z zahtevami dokumentacije javnega razpisa, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana priporočeno na pošti in zaključena v aplikaciji do **vključno**

**17. 2. 2025** oz. do tega dne ne bo v poslovnem času oddana v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

Vloge, ki vsebinsko ne sodijo na razpisno področje in jih strokovna komisija ne more oceniti po kriterijih, navedenih v razpisnem besedilu, se zavržejo kot neupravičene.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja s pogoji ter kriteriji javnega razpisa.**

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila strokovne komisije JAK odločila direktorica JAK z odločbo.

Odpiranje vlog bo potekalo na JAK, Metelkova 2b, 1000 Ljubljana, in se bo predvidoma začelo 24. 2. 2025.

Rezultati javnega razpisa bodo javno objavljeni na spletni strani JAK: https://www.jakrs.si/javni-razpisi-in-pozivi/rezultati

Vsi podatki iz vlog, prispelih na javni razpis, so informacija javnega značaja v skladu z zakonom, ki ureja dostop do informacij javnega značaja, razen tistih delov vloge, ki jih prijavitelj posebej označi kot poslovno skrivnost, v skladu z zakonom, ki ureja gospodarske družbe. Poslovna skrivnost se ne more nanašati na celotno vlogo ali na dele vloge v zvezi z izpolnjevanjem pogojev ali ocene vloge na podlagi razpisnih meril.

**11. Plačilo tarife ob prijavi na javni razpis**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni k vsaki vlogi priložiti potrdilo o plačilu tarife v višini 25,00 EUR. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

**12. Dokumentacija javnega razpisa**

Dokumentacija javnega razpisa obsega:

* besedilo javnega razpisa JR2–ISS–2025,
* prijavni obrazec OBR1–ISS–2025 s finančno konstrukcijo.

Dokumentacija javnega razpisa JR2–ISS–2025 je na voljo na spletni strani JAK [www.jakrs.si](http://www.jakrs.si).

Prijavitelji morajo predložiti v celoti izpolnjeno naslednjo dokumentacijo razpisa:

* prijavni obrazec s finančno konstrukcijo OBR1–ISS–2025:
* dokazilo o plačilu tarife, skladno s Tarifo za izvajanje storitev Javne agencije za knjigo Republike Slovenije (Ur. l. RS, št. 4/13 in 50/14).

**13. Pristojna uslužbenka za informacije in pojasnila**

Informacije lahko dobite na spletni strani JAK www.jakrs.si, po telefonu in elektronski pošti JAK vsak delavnik med 10. in 12. uro pri pristojni uslužbenki:

- Vlasta Vičič, e-pošta: vlasta.vicic(at)jakrs.si, tel.: +386 (0) 1 369 58 26.

**Katja Stergar**

Direktorica Javne agencije za knjigo RS